**IASB Update November 2019**

**Информационен бюлетин на Съвета по международни счетоводни стандарти (IASB) – ноември 2019 г.**

Настоящият бюлетин на Съвета по международни счетоводни стандарти (IASB) (”Съветът”) представя предварителните решения на Съвета. Окончателните решения на Съвета по международни счетоводни стандарти относно: МСФО стандарти (IFRS® Standards), Изменения и Разяснения (IFRIC® Interpretations) се подлагат на официално гласуване, съгласно предвиденото в *Ръководството по регламентираната процедура* на Фондация МСФО (IFRS® Foundation) и Комитета по разясненията на МСФО (IFRS Interpretation Committee).   
  
Съветът проведе заседания от 19 ноември 2019 г., вторник, до 20 ноември 2019 г., сряда, в офисите на Фондация МСФО в Лондон.

Темите, по реда на обсъждането им, включваха:

* [Основни финансови отчети](https://www.ifrs.org/news-and-events/updates/iasb-updates/november-2019/#1)
* [Дъщерни предприятия, които са МСП](https://www.ifrs.org/news-and-events/updates/iasb-updates/november-2019/#2)
* [Инициатива за оповестяване](https://www.ifrs.org/news-and-events/updates/iasb-updates/november-2019/#3)
* [Препратки в МСФО 3 към Концептуалната рамка](https://www.ifrs.org/news-and-events/updates/iasb-updates/november-2019/#4)
* [Коментар на ръководството](https://www.ifrs.org/news-and-events/updates/iasb-updates/november-2019/#5)
* [Изменения в МСФО 17*Застрахователни договори*](https://www.ifrs.org/news-and-events/updates/iasb-updates/november-2019/#6)
* [Въпроси, свързани с въвеждането и прилагането на стандартите](https://www.ifrs.org/news-and-events/updates/iasb-updates/november-2019/#7)

**Допълнителна информация**

Предстоящи заседания на Съвета:

* 18–22 ноември 2019 г.
* 9–12 декември 2019
* 27–31 януари 2020

**Основни финансови отчети (Документ по програмата 21)**

На 19 ноември 2019 г. Съветът проведе заседание, за да обсъди как от предприятието да бъде изисквано да класифицира в отчета за печалбата или загубата приходите и разходите от инвестиции в неразделно свързани асоциирани и съвместни предприятия, различни от дела от печалбата или загубата от такива инвестиции.

Съветът реши в порядък на работна хипотеза:

1. да изисква предприятието да класифицира приходите и разходите от инвестиции в неразделно свързани асоциирани и съвместни предприятия в категорията от отчета за печалбата или загубата „неразделно свързани асоциирани и съвместни предприятия”; и
2. да посочи, че приходите и разходите от неразделно свързани асоциирани и съвместни предприятия включват, в допълнение към дела от печалбата или загубата на неразделно свързани асоциирани и съвместни предприятия:
   1. загуби от обезценка и сторно на загуби от обезценка при неразделно свързани асоциирани и съвместни предприятия; и
   2. печалби или загуби при освобождаване от неразделно свързани асоциирани и съвместни предприятия.

Тринадесет от четиринадесетте членове на Съвета изразиха съгласие, а един - несъгласие с това решение.

***Следващ етап***

Екипът ще продължи работата по изготвянето на проекта за обсъждане.

**Дъщерни предприятия, които са МСП (Документ по програмата 31)**

На 19 ноември 2019 г. Съветът проведе заседание, за да обсъди два въпроса, които възникнаха по време на проведеното през септември 2019 г. заседание на Съвета:

1. потенциалните ползи за съставителите на финансови отчети от проекта относно дъщерни предприятия, които са МСП; и
2. обхвата на проекта.

От Съвета не бе поискано да взема каквито и да е решения относно това как проектът може да е от полза за съставителите на финансови отчети.

Съветът реши да разгледа обхвата на проекта само след като е съпоставил повечето МСФО стандарти със съответстващите им раздели в стандарта *МСФО за МСП*. Всичките четиринадесет членове на Съвета изразиха съгласие с това решение.

***Следващ етап***

На заседанието си през декември 2019 г. Съветът ще бъде запознат с доклад на Австралийския съвет по счетоводни стандарти (AASB) във връзка с проекта на този Съвет, посветен на намаляване изискванията за оповестяване.

**Инициатива за оповестяване—Целеви преглед на оповестяванията на ниво стандарти (Документ по програмата 11)**

На 19 ноември 2019 г. Съветът проведе заседание, за да обсъди информацията, която би могла да бъде използвана, за да се изпълни целта на оповестяванията, за която Съветът взе в порядък на работна хипотеза решение във връзка с МСС 19 *Доходи на наети лица*и МСФО 13 *Оценяване по справедлива стойност.*

***Езикови съображения* (Документ по програмата 11A)**

Съветът реши в порядък на работна хипотеза да:

1. използва предписващата изисквания фраза „следва да“, когато дадена информация винаги е съществена за удовлетворяване на специфичната цел на оповестяването; и
2. използва фразата с по-малко предписателен характер „ макар да не е задължително, следното може да даде възможност на предприятието да изпълни тази цел“ за въвеждане на останалата информация.

Единадесет от четиринадесетте членове на Съвета изразиха съгласие, а трима – несъгласие с това решение.

***МСС 19 – информация за оповестяване* (Документ по програмата 11Б)**

Преди това Съветът бе обсъдила подробни и специфични цели на оповестяването за МСС 19, които от предприятието ще се изисква да спазва (виж [Бюлетин с актуална информация на IASB юли 2019 г.](https://www.ifrs.org/news-and-events/updates/iasb-updates/july-2019/#9)).

|  |  |
| --- | --- |
| **Специфични цели на оповестяването** | **Взетите в порядък на работна хипотеза от Съвета решения относно необходимата информация, за да могат предприятията да изпълнят специфичните цели на оповестяването** |
| Предприятието следва да оповестява информация, която да дава възможност на потребителите на финансови отчети да разберат сумите и компонентите на тези суми в отчетите за финансовите резултати от дейността, финансовото състояние и паричните потоци, възникващи от плановете му с дефинирани доходи през отчетния период. | Предприятието следва да оповестява:   1. разбивка на общата сума на приходите или разходите в печалбата или загубата, идентифицирайки нейните компоненти, включително разходи за текущ трудов стаж, разходи за минал трудов стаж, печалба или загуба при уреждане и нетна лихва по нетния пасив за дефинирани доходи. 2. разбивка на общата сума на приходите или разходите в друг всеобхватен доход, идентифицирайки нейните компоненти, включително актюерски печалби или загуби и възвръщаемост на активите на плана. 3. разбивка на актива или пасива в отчета за финансовото състояние, идентифицирайки неговите компоненти, включително справедливата стойност на активите на плана, настоящата стойност на задължението за дефинирани доходи и ефекта на тавана на актива. 4. отсрочения данъчен актив или пасив, възникващ от плана. 5. разбивка на сумите в отчета за паричните потоци, идентифицирайки нейните компоненти, включително вноските от работодателя в плана през периода.   Тринадесет от четиринадесетте членове на Съвета изразиха съгласие, а един - несъгласие с това решение. |
| Предприятието следва да оповестява информация, която да дава възможност на потребителите на финансови отчети да разберат:   1. естеството на доходите, предоставяни от неговите планове за дефинирани доходи; 2. естеството и мащаба на рисковете, в частност инвестиционните рискове, на които плановете излагат предприятието; и 3. стратегиите, които предприятието е въвело в действие, за да управлява плановете и свързаните с тях рискове. | Макар и да не е задължителна, следната информация може да даде възможност на предприятието да изпълни тази цел:   1. описание на естеството на доходите, предоставяни от плановете. 2. статута на плановете, като например това дали те са отворени или затворени за нови членове и дали са нефинансирани, частично финансирани или изцяло финансирани. 3. описание на начина, по който плановете се управляват и ръководят, включително евентуална регулаторна рамка, която оказва влияние върху начина, по който плановете функционират. 4. описание на специфични за конкретния план инвестиционни рискове, включително съществена концентрация на рискове. Например, ако активите на плана са инвестирани основно в един клас инвестиции, обяснение на рисковете, на които такава концентрация излага предприятието. 5. описание на политиките и процесите, използвани от предприятието или попечителите на плана за управление на рисковете в точка 4. 6. описание на инвестиционните стратегии за плановете. 7. разбивка на справедливата стойност на активите на плана по класове активи, която да направи разграничение на рисковете и характеристиките на тези активи. 8. очакваната възвръщаемост на активите на плана.   Тринадесет от четиринадесетте членове на Съвета изразиха съгласие, а един - несъгласие с това решение.  Допълнителната информация, която би могла да даде възможност на предприятието да удовлетвори всички части на тази цел по отношение на планове на множество работодатели и групови планове за дефинирани доходи включва:   1. степента на участие на предприятието в плановете в сравнение с други участващи предприятия. 2. описание на заявена политика за определяне на вноската, която трябва да бъде платена от предприятието в тези планове. 3. описание на степента, в която предприятието може да носи отговорност пред плановете за задължения на други предприятия съгласно условията на тези планове.   Тринадесет от четиринадесетте членове на Съвета изразиха съгласие, а един - несъгласие с това решение. |
| Предприятието следва да оповестява информация, която да дава възможност на потребителите на финансови отчети да разберат очакваните бъдещи парични потоци, произтичащи от задължението за дефинирани доходи, и естеството на тези парични потоци. | Съветът даде указания на екипа да подготви и представи на бъдещо заседание на Съвета допълнителен анализ относно информацията, която е необходима, за да бъде изпълнена тази специфична цел на оповестяването. |
| Предприятието следва да оповестява информация, която да дава възможност на потребителите на финансови отчети да разберат периода от време, в течение на който плащания ще продължат да бъдат извършвани към членове на планове, които са закрити за нови членове, и по отношение на които предприятието продължава да има задължение. | Макар и да не е задължителна, следната информация може да даде възможност на предприятието да изпълни тази цел:   1. среднопретеглената продължителност на задължението за дефинирани доходи. 2. броя години, през които доходите, подлежащи на изплащане от плана, се очаква да бъдат плащани.   Тринадесет от четиринадесетте членове на Съвета изразиха съгласие, а един - несъгласие с това решение. |
| Предприятието следва да оповестява информация, която да дава възможност на потребителите на финансови отчети да разберат съществените предположения, използвани при определяне на задължението за дефинирани доходи. | Макар и да не е задължителна, следната информация може да даде възможност на предприятието да изпълни тази цел:   1. използваните демографски и финансови предположения; 2. подхода, възприет при определяне на използваните предположения, като например, как е бил оценен индексът на потребителските цени или модела за определяне на предположенията, свързани с продължителността на живота; 3. причините, поради които актюерски предположения съществено са се променили през съответния период. 4. алтернативни актюерски предположения, разумно възможни към отчетната дата, които биха могли съществено да променят задължението за дефинирани доходи. 5. описание на степента на несигурност при оценяването при оценяване задължението за дефинирани доходи.   Тринадесет от четиринадесетте членове на Съвета изразиха съгласие, а един - несъгласие с това решение. |
| Предприятието следва да оповестява информация, която да дава възможност на потребителите на финансови отчети да разберат факторите за промяна в нетния пасив или актив на план за дефинирани доходи от началото до края на отчетния период. | Макар и да не е задължителна, следната информация може да даде възможност на предприятието да изпълни тази цел:   1. текстово обяснение на факторите за промяна (виж по-долу); или 2. таблично равнение на факторите за промяна (виж по-долу).   Всичките четиринадесет членове на Съвета изразиха съгласие с това решение.  **Примерите за фактори за промяна включват, без да се ограничават до:**   1. разходи за текущ и минал трудов стаж. 2. вноски от работодателя. 3. вноски от наетите лица. 4. доходи, изплащани на участници в плана. 5. ефект от валутни курсови разлики. 6. възвръщаемост на активите по плана. 7. актюерски печалби или загуби от промени в предположенията. 8. актюерски печалби или загуби от корекции, произтичащи от опита. 9. ефект от придобиване на бизнес, бизнес комбинации и освобождаване от бизнес. |

***МСФО 13 – информация за оповестяване* (Документ по програмата 11В)**

Преди това Съветът бе обсъдила подробни и специфични цели на оповестяването за МСС 13, които от предприятието ще се изисква да спазва (виж [Бюлетин с актуална информация на IASB септември 2019 г.](https://www.ifrs.org/news-and-events/updates/iasb-updates/july-2019/#9))

*По отношение на активи, пасиви и инструменти на собствения капитал, оценени по справедлива стойност в отчета за финансовото състояние*

|  |  |
| --- | --- |
| **Специфични цели на оповестяването** | **Взетите в порядък на работна хипотеза от Съвета решения относно необходимата информация, за да могат предприятията да изпълнят специфичните цели на оповестяването** |
| Предприятието следва да оповестява информация, която да дава възможност на потребителите на финансови отчети да разберат сумата, естеството и други характеристики на класовете активи, пасиви и инструменти на собствения капитал в рамките на всяко едно ниво от йерархията на справедливите стойности | 1. Предприятието следва да оповестява оценките по справедлива стойност към края на отчетния период по отношение на повтарящи се и еднократни оценки според нивото от йерархията на справедливите стойности, в рамките на което са категоризирани тези оценки в тяхната цялост. 2. Макар и да не е задължителна, следната информация може да даде възможност на предприятието да изпълни целта по отношение на повтарящи се и еднократни оценки по справедлива стойност: 3. описание на естеството, характеристиките и рисковете на активите, пасивите и инструментите на собствения капитал на всяко едно ниво от йерархията на справедливите стойности (или кръстосана препратка към мястото, където тази информация е оповестена). 4. описание на неотделими механизми за повишаване качеството на кредита от трети страни и дали този механизъм е отразен в оценката по справедлива стойност.   Тринадесет от четиринадесетте членове на Съвета изразиха съгласие, а един - несъгласие с тези решения.  Съветът реши също така в порядък на работна хипотеза да обвърже информацията, включена в изискването за оповестяване в параграф 94 от МСФО 13, с тази цел.  Тринадесет от четиринадесетте членове на Съвета изразиха съгласие, а един - несъгласие с това решение. |
| Предприятието следва да оповестява информация, която да дава възможност на потребителите на финансови отчети да разберат съществените техники и входящи данни, използвани при изготвяне на оценките по справедлива стойност | 1. Ако взема решение за счетоводна политика да използва изключението при оценяване в параграф 48 от МСФО 13 по отношение на финансови активи и финансови пасиви, предприятието следва да оповести тази факт. 2. Макар и да не е задължителна, следната информация може да даде възможност на предприятието да изпълни целта по отношение на повтарящи се и еднократни оценки по справедлива стойност: 3. описание на съществените техники за оценяване, използвани при оценяването по справедлива стойност. 4. описание на промяна в техника за оценяване и причината или причините за това. 5. описание на съществените входящи данни, използвани при оценяването по справедлива стойност, например, количествена информация или текстова информация. 6. описание на факта и причините защо най-ефективното и най-добро използване на нефинансов актив се различава от неговата текуща употреба.   Дванадесет от четиринадесетте членове на Съвета изразиха съгласие, а двама - несъгласие с тези решения. |
| Предприятието следва да оповестява информация, която да дава възможност на потребителите на финансови отчети да разберат факторите за промяна в оценките по справедлива стойност от началото до края на отчетния период. | Макар и да не е задължителна, следната информация може да даде възможност на предприятието да изпълни целта по отношение на повтарящи се оценки по справедлива стойност:   1. информация относно съществените фактори за промяна през периода (виж по-долу), например чрез:    1. текстово обяснение; или    2. таблично равнение.   Дванадесет от четиринадесетте членове на Съвета изразиха съгласие, а двама - несъгласие с това решение.   1. причините за евентуални прехвърляния между различни нива от йерархията на справедливите стойности през периода и политиката на предприятието за определяне кога се счита, че са осъществени такива прехвърляния. Тринадесет от четиринадесетте членове на Съвета изразиха съгласие, а един - несъгласие с това решение.   **Примерите за фактори за промяна включват, без да се ограничават до:**   1. сумите на прехвърляния между различните нива на йерархията на справедливите стойности. 2. общи печалби или загуби за периода, признати в печалбата или загубата, както и позицията или позициите на отделни редове в печалбата или загубата, където са признати тези печалби или загуби. 3. общи печалби или загуби за периода в подточка (б) по-горе, включени в печалбата или загубата, които могат да бъдат отнесени към промяна в нереализираните печалби или загуби, както и позицията или позициите на отделни редове в печалбата или загубата, където са признати тези нереализирани печалби или загуби. 4. общи печалби или загуби за периода, признати в друг всеобхватен доход, както и позицията или позициите на отделни редове в печалбата или загубата, където са признати тези печалби или загуби. 5. покупки, продажби, емисии и уреждания. 6. ефект от валутни курсови разлики.   Съветът реши също така в порядък на работна хипотеза да обвърже информацията, включена в изискването за оповестяване в параграф 95 от МСФО 13, с тази цел. Тринадесет от четиринадесетте членове на Съвета изразиха съгласие, а един - несъгласие с това решение. |
| Предприятието следва да оповестява информация, която да дава възможност на потребителите на финансови отчети да разберат разумно възможните справедливи стойности към отчетната дата по отношение на активи, пасиви и инструменти на собствения капитал, оценени по справедлива стойност | Макар и да не е задължителна, следната информация може да даде възможност на предприятието да изпълни целта по отношение на повтарящи се оценки по справедлива стойност:   1. описание на несигурността, предизвикана от използването на съществени входящи данни, ако тези входящи данни биха могли разумно да бъдат различни към отчетната дата и са довели до значително по-висока или по-ниска оценка по справедлива стойност. 2. диапазона на възможни справедливи стойности, отразяващи по-високата и по-ниската оценка по справедлива стойност, използвайки разумно възможните алтернативни входящи данни към отчетната дата. 3. описание на взаимовръзките между входящите данни, използвани при оценяването по справедлива стойност и как те увеличават или намаляват ефекта от промени във входящите данни върху оценката по справедлива стойност. 4. как е изчислен ефектът от промяната, за да бъдат отразени разумно възможните алтернативни входящи данни.   Тринадесет от четиринадесетте членове на Съвета изразиха съгласие, а един - несъгласие с това решение. |

Съветът даде указания на екипа да подготви и представи на бъдещо заседание на Съвета допълнителен анализ относно това дали отделна цел на оповестяването, и респективно информация, следва да бъде включена в МСФО 13 относно разбиране на ефекта от оценките по справедлива стойност върху отчета за финансовите резултати от дейността.

Наред с това, Съветът реши в порядък на работна хипотеза:

1. да запази информацията, обхваната от изискването за оповестяване в параграф 92 от МСФО 13 като част от всеобхватната цел на оповестяването с висока степен на обобщеност. Дванадесет от четиринадесетте членове на Съвета изразиха съгласие, а един - несъгласие с това решение. Един от членовете отсъстваше.
2. да отстрани изискването за оповестяване в параграф 93(ж) от МСФО 13. Единадесет от четиринадесетте членове на Съвета изразиха съгласие, а трима - несъгласие с това решение.
3. да запази информацията, обхваната от изискването за оповестяване в параграф 93 от МСФО 13. Всичките четиринадесет членове на Съвета изразиха съгласие с това решение.

*По отношение на активи и пасиви, които не са оценени по справедлива стойност, но за които справедливата стойност е оповестена*

|  |  |
| --- | --- |
| **Специфични цели на оповестяването** | **Взетите в порядък на работна хипотеза от Съвета решения относно необходимата информация, за да могат предприятията да изпълнят специфичните цели на оповестяването** |
| Предприятието следва да оповестява информация, която да дава възможност на потребителите на финансови отчети да разберат сумата, естеството и други характеристики на класовете активи и пасиви в рамките на всяко едно ниво от йерархията на справедливите стойности | 1. Предприятието следва да оповестява оценките по справедлива стойност към края на отчетния период според нивото от йерархията на справедливите стойности, в рамките на което са категоризирани тези оценки в тяхната цялост. 2. Макар да не е задължително, описание на естеството, характеристиките и рисковете на активите, пасивите и инструментите на собствения капитал (или кръстосана препратка към мястото, където тази информация е оповестена) би могло да даде възможност на предприятието да изпълни тази цел.   Всичките четиринадесет членове на Съвета изразиха съгласие с това решение. |

***Следващи етапи***

На бъдещо свое заседание Съветът ще:

1. обсъди допълнително информация, която е необходима, за да се изпълни специфичната цел на оповестяването относно разбирането на очакваните бъдещи парични потоци, произтичащи от задължението за дефинирани доходи и естеството на тези парични потоци.
2. прецени дали отделна цел на оповестяването, и съответно информация, следва да бъде включена в МСФО 13 относно разбирането на ефекта от оценките по справедлива стойност върху отчета за финансовите резултати от дейността.
3. обсъди съпоставка на взетите в порядък на работна хипотеза решения от Съвета относно оповестяванията в МСС 19 и изискванията за оповестяване в стандарта.
4. обсъди уроците, усвоени в резултат на целевия преглед на ниво стандарти за процеса на тестване на оповестяванията и произтичащите в резултат потенциални изменения в проекто насоките на Съвета за разработване и редактиране на цели на оповестяването и изисквания за оповестяване в бъдеще.

**Препратки към *Концептуалната рамка* (Изменения в МСФО 3) (Документ по програмата 10)**

На 20 ноември 2019 г. Съветът проведе заседание, за да обсъди обобщение на становищата, предоставени като обратна информация във връзка с Проекта за обсъждане *Препратки към* Концептуалната рамка.

От Съвета не бе поискано да взема каквито и да е решения.

***Следващ етап***

На бъдещо свое заседание Съветът ще разисква повторно определени аспекти на предложенията в Проекта за обсъждане в светлината на въпросите, повдигнати от предоставилите становище лица.

**Коментар на ръководството (Документ по програмата 15)**

На 20 ноември 2019 г. Съветът проведе заседание, за да обсъди как преработеното Изложение за практика по МСФО 1 *Коментар на ръководството*(„Изложението за практика“) следва да обясни какъв е бизнес моделът на предприятието.

***Какъв е бизнес моделът на предприятието* (Документ по програмата 15A)**

Съветът реши в порядък на работна хипотеза, че Изложението за практика при обясняване на „бизнес модела“ следва да се позове на:

1. стойността, която предприятието създава за себе си. Изложението за практика следва също така ясно да посочи, че идеята за стойността, създавана за предприятието, е свързана със способността на предприятието да генерира парични потоци. Тринадесет от четиринадесетте членове на Съвета изразиха съгласие, а един - несъгласие с това решение.
2. връзката между бизнес модела на предприятието и заявената от предприятието цел. Дванадесет от четиринадесетте членове на Съвета изразиха съгласие, а двама - несъгласие с това решение.
3. елементите на бизнес модела—т.е., използваните ресурси, процесите и произвежданите резултати. Дванадесет от четиринадесетте членове на Съвета изразиха съгласие, а двама - несъгласие с това решение.
4. бизнес модела като установен факт, годен да бъде наблюдаван чрез действията на предприятието. Всичките четиринадесет членове на Съвета изразиха съгласие с това решение.

Съветът реши също така в порядък на работна хипотеза, че Изложението за практика следва да изисква ръководството на предприятието да разгледа по-общите косвени последствия или въздействия от функционирането на бизнес модела на предприятието, ако тези въздействия биха могли да окажат влияние върху способността на предприятието да генерира парични потоци в бъдеще.

Тринадесет от четиринадесетте членове на Съвета изразиха съгласие, а един - несъгласие с това решение.

***Следващ етап***

Съветът ще обсъди целта на описанието на бизнес модела на предприятието в коментара на ръководството и възможни насоки относно видовете информация за бизнес модела на предприятието, които следва да бъдат включени в коментара на ръководството.

**Изменения в МСФО 17 (Документ по програмата 2)**

На 20 ноември 2019 г. Съветът проведе заседание, за да обсъди становищата, получени като обратна информация във връзка с Проекта за обсъждане *Изменения в МСФО 17* и за да вземе решение относно плана си за повторни разисквания на някои от въпросите, повдигнати от предоставилите становища лица по повод на Проекта за обсъждане.

**Обобщение на писмата с коментари (Документи по програмата 2A–2В)**

Съветът бе запознат с обобщение на писмата с коментари, получени във връзка с Проекта за обсъждане, но от него не бе поискано да взема каквито и да е решения.

**План за повторни разисквания (Документ по програмата 2Г)**

Съветът реши в порядък на работна хипотеза, че на бъдещо заседание ще потвърди предложените изменения по следните теми, без повторно разискване по същество:

1. изключването от обхвата на кредитите;
2. маржа на договорената услуга, който може да бъде отнесен към инвестиционните услуги—единици покритие по отношение на застрахователни договори с характеристики на пряко участие в разпределението на печалбата;
3. представяне в отчета за финансовото състояние—портфейлно вместо на ниво група;
4. приложимостта на опцията за смекчаване на риска—държани презастрахователни договори;
5. облекчение при преход по отношение на бизнес комбинациите; и
6. облекчения при преход по отношение на опцията за смекчаване на риска —прилагане от датата на преход и опцията за прилагане на подхода на справедливата стойност.

Всичките четиринадесет членове на Съвета изразиха съгласие с това решение.

Съветът реши също така в порядък на работна хипотеза, че ще обмисли допълнително становищата, получени като обратна информация, по следните теми:

1. предложеното изключване от обхвата на кредитните карти;
2. предложеното изменение по отношение на очакваното възстановяване на паричните потоци при придобиване на застраховане;
3. предложеното изменение по отношение на маржа на договорената услуга, който може да бъде отнесен към инвестиционните услуги — единици покритие по отношение на застрахователни договори без характеристики на пряко участие в разпределението на печалбата, оповестявания и терминология;
4. предложеното изменение по отношение на държани презастрахователни договори—възстановяване на загуби;
5. приложимостта на опцията за смекчаване на риска—недеривативни финансови инструменти по справедлива стойност през печалбата или загубата;
6. предложената дата на влизане в сила на МСФО 17;
7. предложеното удължаване на временното изключване от изискванията на МСФО 9 *Финансови инструменти* в МСФО 4 *Застрахователни договори*;
8. преминаване—забраната за ретроспективно прилагане на опцията за смекчаване на риска;
9. предложените незначителни изменения;
10. нивото на агрегиране—годишни кохорти по отношение на някои специфични застрахователни договори;
11. бизнес комбинации—договори, придобити в техния период на уреждане;
12. междинни финансови отчети; и
13. допълнителни специфични модификации и облекчения при преход.

Всичките четиринадесет членове на Съвета изразиха съгласие с това решение.

Съветът реши също така в порядък на работна хипотеза, че няма да разглежда допълнително становищата, получени като обратна информация, по следните теми:

1. представяне в отчета за финансовото състояние—вземания за премии и задължения по искове;
2. опцията за смекчаване на риска по отношение на застрахователни договори без характеристики на пряко участие в разпределението на печалбата;
3. датата на влизане в сила—сравнителна информация при първоначално прилагане на МСФО 17;
4. нивото на агрегиране— годишни кохорти по отношение на всички застрахователни договори с изключение на някои специфични договори;
5. парични потоци в границите на държан презастрахователен договор;
6. субективността при определяне на дисконтовите проценти и корекцията за риск по отношение на нефинансов риск;
7. корекцията за риск по отношение на нефинансов риск в консолидирана група предприятия;
8. дисконтовия процент, използван за определяне на корекции в маржа на договорената услуга;
9. опцията за друг всеобхватен доход по отношение на застрахователни финансови приходи или разходи;
10. бизнес комбинации—класифициране на придобити договори;
11. обхвата на подхода спрямо променливите възнаграждения—държани презастрахователни договори и издадени презастрахователни договори;
12. взаимозастрахователни дружества, които издават застрахователни договори;
13. преход—обща възможност за избор и гъвкавост в модифицирания ретроспективен подход; и
14. преход—облекчения при пълния ретроспективен подход.

Тринадесет от четиринадесетте членове на Съвета изразиха съгласие, а един - несъгласие с това решение.

***Следващи етапи***

На бъдещи свои заседания Съветът ще разисква повторно някои от въпросите, повдигнати от лицата, предоставили становища във връзка с Проекта за обсъждане *Изменения в МСФО 17*.

**Въпроси, свързани с въвеждането и прилагането на стандартите (Документ по програмата 12)**

На 20 ноември 2019 г. Съветът проведе заседание, за да обсъди въпроси, свързани с въвеждането и прилагането на стандартите.

**Отсъствие на възможност за обмен на валути (МСС 21) (Документи по програмата 12A–12Г)**

Съветът обсъди препоръка от Комитета по разясненията на МСФО („Комитета“) да предприеме процес по изготвяне и въвеждане на изменение с тесен обхват във връзка с валутния спот курс, който предприятието използва, когато отсъства възможност за обмен между две валути.

Съветът се съгласи с препоръката на Комитета и реши в порядък на работна хипотеза да предприеме процес по изготвяне и въвеждане на изменение с тесен обхват във връзка с този въпрос.

Всичките четиринадесет членове на Съвета изразиха съгласие с това решение.

Съветът обсъди и препоръките на Комитета относно това как да измени МСС 21 в това отношение.  В частност, Съветът обсъди изготвения от Комитета анализ и препоръки относно това как:

1. да дефинира възможността за обмен на валутите и респективно отсъствието на такава възможност; и
2. да определи валутния спот курс, когато отсъства възможност за обмен на валутите.

От Съвета не бе поискано да взема каквито и да е решения.

***Следващ етап***

На бъдещо свое заседание Съветът ще продължи обсъжданията си.

**Годишни подобрения на МСФО стандарти 2018–2020 г. (Документи по програмата 12д–12й)**

Съветът обсъди становищата, получени като обратна информация във връзка с Проекта за обсъждане *Годишни подобрения на МСФО стандарти 2018–2020 г*.

***Дъщерно предприятие като предприятие, прилагащо стандартите за първи път (Изменение на МСФО 1)* (Документ по програмата 12Е)**

Съветът реши в порядък на работна хипотеза да измени МСФО 1 *Прилагане за първи път на Международните стандарти за финансово отчитане,* за да позволи на дъщерно предприятие, което избере да прилага параграф Г16(a) от МСФО 1 да оцени—използвайки сумата, отчетена от предприятието майка—кумулативните разлики от преизчисление по отношение на всички чуждестранни дейности.  Тази оценка се базира на датата на преминаване на предприятието майка към МСФО. Изменението ще се прилага също така и спрямо асоциирани и съвместни предприятия, които изберат да прилагат параграф Г16(a) от МСФО 1.

Всичките четиринадесет членове на Съвета изразиха съгласие с това решение.

***Такси при теста за „Десетте процента“ за отписване на финансови пасиви (Изменение на МСФО 9)*(Документ по програмата 12Ж)**

Проектът за обсъждане предлагаше:

1. да поясни, че при теста за „десетте процента“ за отписване на финансов пасив в параграф Б3.3.6 от МСФО 9 *Финансови инструменти*, „таксите“ се отнасят единствено да такси, платени или получени между заемателя и заемодателя, включително таксите, платени или получени или от заемодателя, или от заемателя, за сметка на другата страна; и
2. да изисква предприятието да прилага изменението спрямо финансови пасиви, които са модифицирани или разменени на или след датата, когато изменението се прилага за първи път.

Съветът реши в порядък на работна хипотеза да финализира предложеното изменение в МСФО 9, без никакви промени.

Всичките четиринадесет членове на Съвета изразиха съгласие с това решение.

***Стимули по лизинга (Изменение на илюстративните примери, съпътстващи МСФО 16)*(Документ по програмата 12 „З“)**

Проектът за обсъждане предлагаше да се измени Илюстративен пример 13, съпътстващ МСФО 16 *Лизинг,* като се отстрани илюстрирането на възстановяването на средства за подобрения на наетото имущество.

Съветът реши в порядък на работна хипотеза да финализира предложеното изменение в Илюстративните примери, съпътстващи МСФО 16, без никакви промени.

Тринадесет от четиринадесетте членове на Съвета изразиха съгласие, а един - несъгласие с това решение.

***Данъчно облагане при оценяване по справедлива стойност (Изменение на МСС 41)*(Документ по програмата 12И)**

Проектът за обсъждане предлагаше:

1. отстраняване на изискването в параграф 22 от МСС 41 *Земеделие* предприятията да изключват паричните потоци за плащане на данъци, когато оценяват справедливата стойност на биологични активи; и
2. да се изисква предприятието да прилага изменението по отношение на оценяване по справедлива стойност на или след датата, когато прилага изменението за първи път.

Съветът реши в порядък на работна хипотеза да финализира предложеното изменение в МСС 41, без никакви промени.

Всичките четиринадесет членове на Съвета изразиха съгласие с това решение.

***Следващ етап***

На бъдещо свое заседание Съветът ще разгледа датата на влизане в сила и стъпките от регламентираната процедура във връзка с този проект.

**Криптоактиви (Документ по програмата 12Й)**

Съветът бе запознат с актуална информация относно текущото наблюдение, осъществено върху криптоактивите, след като Съветът обсъди последно тази тема през ноември 2018 г.

От Съвета не бе поискано да взема каквито и да е решения.